ПРОГРАМ ДОДЕЛЕ БЕСПОВРАТНИХ СРЕДСТАВА ЗА ОПРЕМАЊЕ И УРЕЂЕЊЕ СЕОСКИХ ДОМОВА У СЕЛИМА НА ТЕРИТОРИЈИ РЕПУБЛИКЕ СРБИЈЕ ЗА 2026. ГОДИНУ

1. ПРЕДМЕТ ПРОГРАМА

Програмом доделе бесповратних средстава за опремање и уређење сеоских домова у селима на територији Републике Србије (у даљем тексту: Програм) утврђени су циљ Програма, подносилац пријаве на јавни конкурс, намена средстава, финансијски оквир, услови за учешће на конкурсу, објављивање јавног конкурса и начин достављања пријава, неопходна документација, критеријуми за доделу бесповратних средстава, комисија за оцену и контролу реализације пројекта, закључење уговора и праћење реализације програма.

Средства намењена за реализацију Програма обезбеђенa су чланом 8. Закона о буџету Републике Србије за 2026. годину („Службени гласник РС”, број 108/25) у оквиру Раздела 35 – Министарство за бригу о селу, Програм 0110 – Планирање и спровођење политике развоја села, Функција 110 – Извршни и законодавни органи, финансијски и фискални послови и спољни послови, Програмска активност 0005 - Подршка опремању и унутрашњем уређењу сеоских домова 463 – Трансфери осталим нивоима власти, у укупном износу од 100.000.000,00 динара. Од износа предвиђеног Законом о буџету Републике Србије за 2026. годину у висини од 100.000.000,00 динара, за реализацију Програма је предвиђен износ од 50.000.000,00 динара.

Сеоски домови за чије се опремање и уређење додељују бесповратна средства налазе се у сеоској средини, односно на територији свих насељених места, изузев у градским и општинским седиштима и приградским насељима.

Сеоским домом у смислу овог програма сматра се објекат у сеоској средини у власништву јединице локалне самоуправе, који је у функцији и испуњава све неопходне услове за задовољење културног, социјалног, друштвеног живота и других потреба у сеоским срединама.

1. ЦИЉ ПРОГРАМА

Општи циљ Програма је унапређење културног, социјалног и друштвеног живота у сеоским срединама у Републици Србији.

Специфични циљеви Програма су:

1. партиципација становништва у планираним активностима са посебним освртом на осетљиве друштвене групе;
2. повећање разноврсности садржаја и догађаја.
3. ПОДНОСИЛАЦ ПРИЈАВЕ НА ЈАВНИ КОНКУРС

Подносилац пријаве на јавни конкурс је јединица локалне самоуправе.

Свака јединица локалне самоуправе може конкурисати само једном пријавом.

1. НАМЕНА СРЕДСТАВА

Бесповратна средства намењена су за:

1. завршне радове у грађевинарству за уређење објекта (молерско-фарбарски, фасадерски, гипсарски, столарски, керамичарски);
2. опремање и уређење ентеријера (расвета, намештај, телекомуникациона и аудио-визуелна опрема);
3. инсталатерски радови.

Бесповратна средства нису намењена за трошкове извођења припремних радова (као што су обезбеђење простора за допрему и смештај грађевинских производа и опреме, одвожење употребљеног грађевинског материјала, односно грађевинског отпада на овлашћену депонију и сл), одржавања објекта, набавке кухињских елемената, беле технике, као и све остале трошкове који нису у вези са наменом из става 1. ове главе.

1. ФИНАНСИЈСКИ ОКВИР

Максимални износ бесповратних средстава је до 4.000.000,00 динара укључујући порез на додату вредност.

Додељена бесповратна средства ће бити пренета јединици локалне самоуправе на подрачун за текуће наменске трансфере у ужем смислу, од Републике ка нижем нивоу власти.

Додељени износ бесповратних средстава сматра се коначним додељеним износом за намену предвиђену Програмом. Министарство за бригу о селу (у даљем тексту: Министарство), не преузима обавезу финансирања додатних трошкова. Уколико настану додатни трошкови у вези са реализацијом пројекта, јединица локалне самоуправе је у обавези да обезбеди потребна средства из сопствених извора.

1. УСЛОВИ ЗА УЧЕШЋЕ НА КОНКУРСУ

Право учешћа на јавном конкурсу има подносилац пријаве који испуњава следеће услове:

1. да је поднео електронски попуњен образац пријаве и спецификацију трошкова (обрасци се преузимају на званичној интернет страници Министарства www.mbs.gov.rs);
2. да рачун подносиоца пријаве није у блокади почевши од 1. јануара 2026. године;
3. да су земљиште и објекат у својини јединице локалне самоуправе, односно да су уписани у катастру непокретности као својина јединице локалне самоуправе без терета;
4. да су прибављени потребни услови и сагласности надлежног завода за заштиту споменика културе предвиђени прописима о заштити културних добара (за радове на непокретности која је непокретно културно добро, односно која се налази у оквиру непокретног културног добра и његовој заштићеној околини);
5. да постоји предрачун са детаљном спецификацијом опреме (уколико подносилац пријаве конкурише за намену из главе IV. став 1. тачка 2);
6. елаборат опремања простора (уколико подносилац пријаве конкурише за намену из главе IV. став 1. тачка 2);
7. предмер и предрачун радова за уређење објекта, не старији од дана објављивања конкурса (уколико подносилац пријаве конкурише за намену из главе IV. став 1. тач. 1. и 3);
8. да постоји одговарајућа пројектно-техничка документација (уколико има инсталатерских радова било које врсте);
9. да је објекат за који се конкурише у функционалном стању (са кровом који не прокишњава, у којем се организују догађаји за које је објекат намењен и сл);
10. да није у претходне две године (2024. и 2025) користио бесповратна средства Министарства за опремање и уређење сеоских домова, као и да није у поступку одобравања подстицајних средства за исте намене код других органа Републике Србије или АП Војводине.
11. ОБЈАВЉИВАЊЕ ЈАВНОГ КОНКУРСА И НАЧИН ДОСТАВЉАЊА ПРИЈАВА

Министарство ће након ступања на снагу ове уредбе, расписати јавни конкурс. Јавни конкурс ће бити објављен на интернет страници Министарства [www.mbs.gov.rs](http://www.mbs.gov.rs).

Рок за подношење пријава биће наведен у тексту Јавног конкурса.

Прецизно и тачно попуњена пријава и пратећа документација шаље се препорученом пошиљком на адресу Министарства за бригу о селу, улица Булевар Михајла Пупина бр. 2а, 11070 Нови Београд.

Пријаве се шаљу у затвореној и запечаћеној коверти са назнаком „Пријава на конкурс - додела бесповратних средстава за опремање и уређење сеоских домова - НЕ ОТВАРАТИ”, са пуним називом и адресом пошиљаоца на полеђини коверте.

Пријаве које нису поднете на начин из ст. 3. и 4. ове главе неће се разматрати.

1. НЕОПХОДНА ДОКУМЕНТАЦИЈА

Испуњеност услова за учешће на јавном конкурсу доказује се следећом документацијом:

1. образац пријаве - електронски попуњен са изјавама у прилогу које потписује градоначелник/председник општине;
2. потврда надлежног органа (за радове на непокретности која је непокретно културно добро);
3. достављени предрачуни са детаљном спецификацијом опреме;
4. елаборат опремања простора;
5. предмер и предрачун радова за уређење;
6. пројектно-техничка документација за инсталатерске радове (уколико има инсталатерских радова било које врсте);
7. минимум пет фотографија постојећег ентеријера и екстеријера објекта.

Министарство ће по службеној дужности утврдити следеће:

1. увидом у интернет страницу Народне банке Србије да ли јединица локалне самоуправе има рачун/рачуне који није/нису у блокади, почевши oд 1. јануара 2026. године;
2. увидом у базу података катастра непокретности да су земљиште и објекат у својини јединице локалне самоуправе, односно да су уписани у катастру непокретности као својина јединице локалне самоуправе без терета.
3. КРИТЕРИЈУМИ ЗА ДОДЕЛУ БЕСПОВРАТНИХ СРЕДСТАВА

Критеријуми на основу којих се оцењују пријаве на Јавни конкурс су:

1. усклађеност пројекта са општим и специфичним циљевима Програма (до 40 бодова);
2. степен развијености јединице локалне самоуправе у складу са прописима којима се уређује регионални развој (до 25 бодова);
3. локација јединице локалне самоуправе у пограничним подручјима (15 бодова); у случају да се јединица локалне самоуправе налази у пограничном подручју - 15 бодова, у случају да се јединица локалне самоуправе не налази у пограничном подручју - 0 бодова;
4. финансијско учешће јединице локалне самоуправе (до 5 бодова).
5. КОМИСИЈА ЗА ОЦЕНУ И КОНТРОЛУ РЕАЛИЗАЦИЈЕ ПРОЈЕКТА

Министар надлежан за послове бриге о селу (у даљем тексту: министар) решењем образује Комисију за оцену и контролу реализације пројекта (у даљем тексту: Комисија) која проверава формалну исправност докумената, утврђује испуњеност услова за учешће на јавном конкурсу и оцењује пријаве према критеријумима утврђеним Програмом на основу којих ће бити формирана ранг листа.

У случају да је пријава непотпуна у погледу потребне документације подносилац пријаве ће бити обавештен електронском поштом да у року од осам дана допуни пријаву. Подносилац пријаве је у обавези да у обрасцу пријаве наведе електронску адресу за пријем обавештења о пријави и да одреди лице у оквиру јединице локалне самоуправе које ће бити задужено за све информације поводом пријаве на Јавни конкурс.

Комисија може извршити додатну проверу поднете документације и тражити додатне информације, али само од подносиоца пријаве која је формално исправна.

Комисија ће одбацити пријаву као непотпуну ако подносилац пријаве не изврши допуну пријаве у року из става 2. ове главе или ако пријава није допуњена у складу са обавештењем Комисије.

Комисија неће разматрати неблаговремене пријаве (пријаве које су поднете након истека рока предвиђеног текстом јавног конкурса).

Уколико две или више пријава имају исти број бодова, предност ће имати пријава која је раније предата поштанској служби или писарници Министарства.

Коначну одлуку о додели бесповратних средстава доноси министар решењем, на предлог Комисије, а у складу са утврђеним критеријумима и ранг листом.

Конкурсна документација се не враћа.

1. ЗАКЉУЧЕЊЕ УГОВОРА

Међусобна права, обавезе и одговорности у вези са коришћењем бесповратних средстава уређују се уговором који закључују Министарство и јединица локалне самоуправе.

Уколико јединица локалне самоуправе нe приступи закључeњу уговора из става 1. ове главе, министар, на предлог Комисије, поништава решење.

У случају из става 2. ове главе, министар, на предлог Комисије, доноси решење о додели бесповратних средстава јединици локалне самоуправе која је следећа на ранг листи пријава које испуњавају формално-правне услове.

Јединица локалне самоуправе је у обавези да започне поступак јавне набавке у складу са Законом о јавним набавкама („Службени гласник РСˮ, бр. 91/19 и 92/23), у року од 45 дана од дана уплате бесповратних средстава на рачун јединице локалне самоуправе.

Изузетно од става 4. ове главе, у случају када одредбе Закона о јавним набавкама не прописују обавезу спровођења поступка јавне набавке, јединица локалне самоуправе је у обавези да покрене поступак набавке на коју се Закон о јавним набавкама не примењује, у року од 45 дана од дана уплате бесповратних средстава на рачун јединице локалне самоуправе.

Јединица локалне самоуправе спроводи поступак из става 5. ове главе, примерено поштујући начела Закона о јавним набавкама и водећи посебно рачуна о:

1. обезбеђивању транспарентности поступка, а нарочито о обавези објављивања података на порталу јавних набавки у складу са одредбама наведеног закона;
2. обезбеђивању једнаког третмана свих потенцијалних понуђача;
3. искључењу сваке могућности постојања сукоба интереса, корупције и других злоупотреба.

Јединица локалне самоуправе је у обавези да реализује пројекат у року од шест месеци од дана закључења уговора.

У случају новонасталих околности које отежавају или онемогућавају реализацију пројекта у року предвиђеном уговором из става 1. ове главе, јединица локалне самоуправе је у обавези да обавести Министарство и упути писани, образложени захтев за измену уговора. Комисија одлучује о оправданости захтева, а министар, на предлог Комисије, доноси одговарајуће решење.

Уколико јединица локалне самоуправе не утроши сва додељена средства Министарства, Комисија може на основу захтева јединице локалне самоуправе да одобри извођење додатних радова у висини неутрошеног износа додељених бесповратних средстава, а који су у вези са реализацијом пројекта и наменом предвиђеном у глави IV. став 1. тач. 1. и 3.

1. ПРАЋЕЊЕ РЕАЛИЗАЦИЈЕ ПРОГРАМА

Министарство и Комисија могу вршити контролу реализације током трајања свих пројектних активности као и након реализације пројекта, а јединица локалне самоуправе је у обавези да омогући вршење контроле.

Уколико се у поступку контроле или на било који други начин утврди ненаменско трошење бесповратних средстава или одступање од било којих уговорних одредби, Министарство може раскинути уговор, а у том случају јединица локалне самоуправе враћа целокупан износ додељених бесповратних средстава у буџет Републике Србије, са припадајућом законском затезном каматом.

Након реализације пројекта јединица локалне самоуправе је у обавези да поднесе Министарству извештај о реализацији пројекта који мора да садржи доказе о утрошеним средствима, са комплетном документацијом којом се оправдава наменско и законито коришћење добијених средстава, уговором о јавној набавци, документацијом на основу које је спроведена набавка на коју се Закон о јавним набавкама не примењује (у случају када није потребно покренути поступак јавне набавке) и извештајем надлежног стручног тела.

Министарство задржава право да од јединице локалне самоуправе према потреби затражи и додатну документацију и информације у вези са реализацијом пројекта.

Министарство ће у оквиру извештаја о раду доставити Влади резултате спроведеног Програма.